Hei, denne artikkelen er over ett år gammel og kan inneholde utdatert informasjon

(Dagbladet): 2. september bestemte Oslo tingrett at The Pirate Bay og flere andre nedlastingsnettsteder skal stenges. De er ulovlige i Norge, slo retten fast, som instruerte Telenor, Get og resten av landets største nettleverandører å stenge tilgangen for sine kunder.

11. september blokkerte også flere av selskapene tilgangen, og sendte tilsynelatende piratene ut på planken. Men de sorte flaggene til The Pirate Bay er nå tilbake i norsk farvann.

Den populære nedlastingssiden er igjen fullt tilgjengelig fra norske datamaskiner med norske nettleverandører, denne gang under domenenavnet thepiratebay.la, et domene som ikke er nevnt i tingrettsdommen. Slik unngår fildeleren også dommen.

- Vi liker ikke dette i det hele tatt, og er klar over problemet. Det er slik at vi kan få sperret siden med dette nye domenet ganske enkelt ved å gå til politiet. Men Piratebay elsker å drive med dette, og bytter domenenavn lett som bare det, sier Willy Johansen i Rettighetsalliansen.

Rettighetsalliansen: - Siden er ulovlig Det var Johansen som sto bak søksmålet i Oslo tingrett i begynnelsen av måneden. Han vedkjenner problemet med at The Pirate Bay simpelthen bytter domenenavn, og dermed gjør sidene sine tilgjengelig igjen, og unngår dommen fra tingretten.

Johansen bekrefter at det er vanskelig å holde tritt med The Pirate Bay, og han ber derfor instendig nordmenn om å navigere med sitt moralske kompass før de slår følge med piratene på skattejakt i fildelingsparadis.

- Det vil alltid være mulig å begå ulovligheter dersom folk ønsker det, og det er det ikke stort vi kan gjøre med. Sånn er det ellers i samfunnet også. Vi må bare håpe folk følger loven.

- Er den nye Pirate Bay-siden ulovlig?

- Den er helt klart ulovlig, selv om domenet er annerledes enn i dommen fra tingretten, svarer Johansen kort.

Piratpartiet: - Siden er lovlig Dagbladet har forsøkt å kontakte Rettighetsalliansens advokat for å få nærmere svar i spørsmålet om den «nye» Pirate Bay-sidens lovlighet, foreløpig uten hell.

Piratpartiet i Norge fikk 0,3 prosent av stemmene ved høstens kommunestyre- og fylkestingsvalg og kjemper for et friere Internett. Partiets generalsekretær er krystallklar på at thepiratebay.la er like lovlig som db.no, stortinget.no eller sophieelise.blogg.no.

- Selvfølgelig er denne siden lovlig. Vi vet jo ikke engang om det er samme sidene fra tingretssdommen eller de samme folk som står bak, sier Anders Kleppe.

Han sier seg svært kritisk til tingretsdommen fra 2. september, og mener den nye Pirate Bay-siden understreker problemet med å skulle stenge av deler av Internett: Det er i realiteten klin umulig, ifølge Kleppe.

- De som står bak Pirate Bay har tilgang til tusenvis av domenenavn. Internett har noen egenskaper som ingen reguleringer eller lover kan styre. Det er helt umulig. Det blir som å stoppe tilgangen til luft eller vann. Vi snakker om informasjon, sier han.

Mange reagerte på tingrettsdommen, blant dem Venstre-leder Trine Skei Grande. Hun ga Hadia Tajik skylda for at Internett i Norge nå ikke lenger er fritt.